
Трудовият пазар, както навсякъде по света, така и в България, представлява пазар на трудови услуги. На този пазар са невъзможни сделки с човешки капитал, тъй като той е непродаваем и си остава вечна собственост на своя притежател. Това е най-масовият капитал, чрез чието отдаване за ползване хората получават доходи. За болшинството от хората това е дори единственият капитал, който е източник на техните доходи.

     Точно поради тази причина особено важни са ролята и значението на различните форми за реализация на сделките на трудовия пазар. В условията на развит трудов пазар съществуват множество форми и начини за опосредствяване на връзките между търсещите и предлагащите труд (съответно работодателите и търсещите работа). Всички те благоприятстват развитието на този пазар и ускоряват сключването на трудовите сделки. В това отношение, безспорно в нашата страна е значението на обявите за търсене и предлагане на съответна работа, както и на непосредствените лични контакти и на обмена на сведения и информация между близки и познати. При настоящите условия обаче трудовата борса си остава не само основната, но и изключително необходимата посредническа институция за ускоряване на сделките на трудовия пазар и за осезаемото понижаване на рвнището на безработицата в България. 

     Известно е, че една от основните предпоставки за ефективно функциониране на трудовата борса в България е наличието на добре изградена информационна система за търсене и предлагане на човешки труд, както и за съответните условия и цена на труда. Не е тайна обаче, че въпреки добрата законова основа и регламентация, един от най-сериозните недостатъци на държавно организираната трудова борса в страната ни си остава слабо развитата информационна система. Мудното функциониране на тази система, липсата на динамика и навременност при по-нататъшното подобряване на някои от характеристиките на предлаганата стока с оглед тяхното съвпадение с изискванията на потенциалните работодатели, бюрокрацията при самата регистрация на държавно организираната трудова борса в България са все проблеми от първостепенно значение, които в много случаи успешно се преодоляват от частните борси по труда.

     Ефективно разрешение на посочените проблеми предлага и онлайн трудовата борса Джобтайгър, която изпълнява подчертано посреднически функции по отношение на търсещите и предлагащите съответна работа на българския пазар на труда. Тя ускорява процеса на реализация на сделките на трудовия пазар, като залага на по-добрата информираност, насочването и консултациите на участниците на този пазар, които получават вичко това не с цената на дългите опашки, изгубеното време, пропилените средства и скъсаните си нерви, а само с едно кликване на мишката.

     Всеки би се съгласил, че за един безработен е от особено голямо значение да успее да установи контакт с потенциален работодател бързо и без инвестицията на много средства. Загубата на време, мудните и не особено любезни служители в държавно организираната трудова борса в България от своя страна допринасят за допълнителното обезсърчаване и обезкуражаване на търсещите работа. Електронният сайт www.jobtiger.bg съдейства в огромна степен за осъществяването на бърза връзка между работодателите и търсещите работа и за лесната комуникация между тях. Безплатната регистрация на предлагащите своя труд, както и големият обем систематизирана изкючително полезна информация, до която те имат осигурен достъп, също не трябва да се пренебрегват и да остават извън обхвата на нашия анализ. Лесният и удобен достъп до информацията в електронната страница и приятният и дизайн правят използването на сайта не само полезно за потребителите, но и много приятно.

     В съответните секции на сайта, предназначени преди всичко за търсещите работа, потребителите могат да намерят подробна информация за целия набор от “документи”, писма, препоръки и пр., които съпровождат кандидатстването за определена позиция в дадена компания. Ползата от тази услуга за търсещите работа се състои в съветите и препоръките, поднесени по разбираем и достъпен за всеки начин в сайта. Събраната на едно място информация как се съставя автобиография, какво трябва да съдържа тя, за да създаде у потенциалния работодател желаното впечатление и да предизвика неговия интерес и любопитство, както и предоставените примерни автобиографии са незаменим помощник за кандидатстващите за дадено работно място. Предимството и преднината, които съставената по подходящия начин автобиография може да даде, често се оказват един от решаващите фактори при избора на кандидатите, които да продължат борбата за предлаганата позиция.

     Джобтайгър предоставя на своите потребители (търсещите работа) полезна информация за това как да напишат своето мотивационно писмо така, че да убедят евентуалните  си работодатели в искреното си желание чрез предлаганата работа да допринесат както за собственото си израстване, така и за цялостното развитие на фирмата и нейната дейност.

     От изключителна полза за търсещите работа са и насоките и напътствията, които те получават чрез електронната страница във връзка с това какво трябва да съдържа благодарственото писмо, стандартното писмо за кандидатстване вследствие на обява за работа. От огромно значение е и поведението на кандидатите за дадено работно място по веме на интервюто, което също не остава извън фокуса на Джобтайгър. Държанието, жестовете, облеклото – всичко това са все моменти, на които един  човек, който търси работа,трябва да обърне сериозно внимание и за които би могъл да извлече полезни сведения от публикуваните в www.jobtiger.bg препоръки.

     Запознаването с тази информация, изчистена от излишни детайли и ненужни подробности, систематизирана и поднесена по най-подходящ начин в електронния сайт, гарантира на търсещите работа самочувсвие и увереност в установяването на отношенията им с потенциалните работодатели, лишена от излишна самонадеяност; гъвкавост и маневреност, способност за допускане на компромиси, съчетана с твърдост и достойнство при отстояване на собсвените позиции и интереси. Едновременно с това дадените в сайта съвети и препоръки, както и публикуваните образци, допускат и насърчавт творчеството и оригиналния подход при съставянето на съответните писма и кандидатури, защото потенциалните работодатели избират именно онези кандидати, които са в състояние да предложат нещо повече, нещо по-различно от останалите.

     В полза на лесното, удобно и най-пълно използване на електронния сайт Джобтайгър предоставя на потребителите допълнителни екстри, добавени към функционалността на страницата – калкулатор за трудов стаж, календар на работните и почивни дни, пробно търсене, забавна анимация и много други.

     Серията анимационни филмчета на трудова тематика е една от инициативите на Джобтайгър. Целта е да се изтъкне забавното, комичното и сериозното в реалните съвременни трудови взаимоотношения. Това допринася за удоволствието от използването на сайта както от работодателите, така и от търсещите работа. Забавлявайки се, всеки може да открие по нещо реално и сериозно за себе си в анимационните филмчета. Анимационните герои, въвлечени в трудови взаимоотношения, неизбежно ще подтикнат потребителите към размисъл за собствените им отношения на работното място, а вероятно ще бъдат и източник и вдъхновение на конкретни идеи и ще поставят началото на нови инициативи и проекти. Сериозният подтекст на комичното може да доведе дори до подобряване на трудовите взаимоотношения на опрделени места и в крайна сметка до преодоляване на още една “височина” към утвърждаване на тенденцията за справедливи, достойни, законни и професионални  взаимоотношения работник-работодател.

     Предимство за търсещите работа чрез интернет страницата за търсене и предлагане на работа www.jobtiger.bg е удивителната възможност да забравят за часовете отегчително прелистване на обявите за работа в печатните издания, защото чрез sms, независимо от местоположението си и наличието на компютър, те могат да научават за всяка новопубликувана обява за свободно работно място (услугата “SMS нотификация”) и минути след анонсирането й, отново чрез sms, да кандидатстват за него – бърза, навременна, адекватна и евтина реакция на всяка току-що настъпила промяна на трудовия пазар.

     Една от основните характеристики на трудовия пазар се състои в това, че качеството и цената на трудовата услуга зависят пряко от качеството на човешкия капитал, чийто собственик го придава за ползване при определени условия. За разлика от другите създадени капитали производството и формирането на човешкия капитал изисква изключително продължителен период от време, който достига почти половината от времето на неговата експлоатация. Това превръща човешкия капитал не само в уникален, но и в особено ценен и понякога решаващ фактор за икономическото и общественото развитие. 

     Търсенето на трудовия пазар се отличава с определена специфика. Тук купувачът в качеството му на работодател не гледа на човешкия капитал като на средство за еднократно използване, а като на основен фактор с дълготрайна употреба. За купувача представлява интерес не само настоящото състояние, но и бъдещото развитие на човешкия капитал и трудовата услуга, в резултат на което във времето той може да промени първоначално договорената цена. 

     Бъдещото развитие и подобряването на състоянието на човешкия капитал изискват инвестиции в човешкия капитал на разботниците и служителите под формата на обучение, квалификация, преквалификация, специализации и пр. Джобтайгър не изостава и в това отношение – в полза на хората, търсещи квалификация в определена интерсуваща ги област, допълнителна квалификация, стажантско място или стипендия за обучението си, онлайн трудовата борса Джобтайгър поддържа специална секция, озаглавена “Курсове, професионално обучение, стажове и стипендии”. В нея, както се подразбира от името й, се съдържа актуална информация за организирани курсове, професионално обучение, стажове и отпускани стипендии. Синтезираната и систематизирана по този начин информация и съсредоточаването й на едно място – в специална секция в сайта, спестява време и средства, които при други обстоятелства потребителите биха изразходили в търсене на сведения от разнообразни източници.

     Пак под шапката на прдимствата на Джобтайгър във връзка с образованието и квалификацията на младите хора в България попада и безплатното обучение на участниците в програмата Work & Travel USA към Агенцията за студентски пътувания Usit Colours – една от многото успешно проведени със съдействието на Джобтайгър програми.

     Не са малко и предимствата, които Джобтайгър предоставя чрез услугите си на участниците от другата страна на трудовите взаимоотношения – работодателите. Самите те са на мнение (Миглена Стоева, един от работодателите, възползвали се от услугите на Джобтайгър), че “сайтът е създаден изключително професионално и дава различни възможности” както от гледна точка на задоволяване нуждите на работодателите от професионален подбор на необходимия персонал, така и що се отнася до популяризирането на организираните от фирмите тренинг-обучения, специализации, курсове – инвестиции в подобряване на качеството на човешкия капитал. 

     Лесният достъп до информацията в сайта от всички кътчета на страната дава възможност на работодателите бързо да установяват връзка с квалифицирани кандидати за работа и да наемат висококвалифицирани и надеждни кадри, необходими им не само за работа във фирмените централи в столицата и в големите градове, но също и в клоновете на компаниите в малките градове и градчета на страната. За много фирми услугите на Джобтайгър в тази област често се оказват единствената възможност за набиране на висококвалифициран персонал, отговарящ на фирмените изисквания, в провинцията.

     Организираните със съдействието на Джобтайгър телевизионни предавания, посветени на пазара на труда, до голяма степен помагат на работодателите да открият и изберат най-подходящите кандидати за определен пост, като представят своите изисквания и възможностите за професионално и личностно израстване на кадрите. Предаванията не са безучастни и към търсещите работа – на тях те предлагат възможността чрез честна и открита борба да покажат своите качества, да дадат най-доброто от себе си, да докажат своите предимства пред конкурентите си и да убедят бъдещите си работодатели в това, че са най-подходящите за предлаганата работа кандидати, че ако не ги изберат ще пропуснат “шанса на живота си”.

     Телевизионните предавания имат за цел окуражаването и насърчаването не младите хора в България, представянето на тяхното внимание на някои от съществуващите възможности за трудова реализация в тяхната родина, както и убеждаването им, че такива възможности има за всички, че те се разширяват и че по пътя на придобиването на повече умения и по-висока квалификация (богата информация за коeто предоставя Jobtiger) те могат да придобият повече пазарна сила и по-големи възможности за професионална реализация.

     Стремежът на Джобтайгър към насърчаване на предприемачеството сред младите хора в България и на икономическата активност като цяло се проявява в организирания от Джобтайгър и Българо-американския инвестиционен фонд конкурс “Най-добър млад предприемач” – стимул за младите работодатели да развиват дейността си в България, да създават работни места в България и да допринесат за икономическия растеж на родината си.

     В това отношение и в посока обединяване на усилията в откриване на нови възможности за професионална реализация на студенти и дипломирали се млади специалисти Джобтайгър ООД успешно си сътрудничи с Министерството на транспорта и съобщенията, с Министерството на икономиката и с големи български банки. Медийни партнъори на фирмата са популярни български икономически издания, някои от които в-к Капитал и в-к Дневник.

     Успешната и ефективна съвместна дейност намира израз и във вече ежегодно организирания от партнъорите форум “Кариери”, който всяка година се провежда под различно мото. Чрез този форум Jobtiger взема дейно участие в стимулирането на икономическата активност в страната, като подпомага работодателите в набирането на стажанти и персонал с необходимите качества, създава условия за контакти между работодателите, за обмен на полезна и актуална информация, за установяване на връзки и запознанства, които в перспектива могат да прерастнат в бъдеща съвместна дейност. В тази връзка Jobtiger прави съпричастни към своите и на партнъорите си инициативи (форум “Кариери”) проспериращи фирми в страната и водещи фигури от политическия живот на България. Така, по пътя на сътрудничеството и съвместните програми, една от които е “Българска мечта”, се подобряват условията на българския пазар на труда, развиват се и се усъвършенстват трудовите взаимоотношения между участниците на този пазар.

     Като работодател общините, членове на Националното сдружение на общините в Република България, също ползват услугите на онлайн трудовата борса Дйобтайгър за набиране на своите служители посредством възможностите на Internet. Така лесното и удобно ползване на сайта от широк кръг потребители  помага на българските общини да изберат най-подходящите хора за свободните работни места, а на търсещите работа в областта – предлага обширна, но не разводнена  информация, незабавна регистрация и възможност за бързо и лесно установяване на контакти.

     Разбира се, нищо не трябва да се абсолютизира – преимуществата на Jobtiger не правят изключение. Всеки потребител, в зависимост от своята възраст, опит, вкусове и предпочитания, би могъл да открие различни слабости и недостатъци, както при оформлението на сайта, така и при естеството на услугите за работодателите и търсещите работа, които той предоставя. Като един такъв недостатък може да се изтъкне необходимостта от регистрация в страницата, за да се получи достъп до определена информация. При все това, че е бърза, лесна и безплатна, изискването за регистрация все пак  затруднява цялостното разглеждане на електронната страница от потребителите. И тук, в потвърждение на факта, че нищо не е еднозначно, ако погледнем на въпроса от друг ъгъл, без съмнение ще стигнем до друг извод. За един човек – било то млад, амбициозен и упорит специалист или не, който твърдо е решил да си намери подходяща работа, едва ли рагистрацията в електронния сайт www.jobtiger.bg , предоставящ толкова много и разнообразни услуги, ще се окаже пречка.

     Като недостатък на дейността на Джобтайгър може да се приеме и фактът, че целият обем полезна информация и предлаганите услуги се намират единствено в електронен вид. Въпреки че в съвременните условия използването на компютър и работата с глобалната мрежа Internet са задължително изискване за всеки, който иска да бъде добре осведомен по всяко време и да се развива във всяко отношение, в България ситуацията е малко по-различна. Доказателство за това са данните на Eurostat Yarbook 2002, The Statistical Guide Europe, Data 1990 – 2000 за броя на PC-s нa 100 и съответно 1000 жители от населението на страната в сравнение с информацията за избрани страни от Европейския съюз.

                                                                                              Таблица 1

Брой персонални компютри на 100 души от населението

	Държава
	         1998
	         1999
	         2000

	Германия
	27.9
	29.7
	33.6

	Франция
	21.1
	22.0
	30.3

	Гърция
	5.2
	6.1
	7.1

	Испания
	10.9
	12.2
	14.7

	България
	2.4
	2.7
	4.4


                                                                                             Таблица 2

Брой персонални компютри на 1000 души от населението

	Държава
	      1990
	    1995
	    1997
	     1999
	    2000

	Германия
	6550
	15600
	21000
	24400
	27640

	Франция
	4000
	7800
	10200
	13000
	17920

	Гърция
	180
	350
	470
	640
	750

	Испания
	1100
	3500
	4200
	4800
	5800

	България
	  
	
	180
	220
	361


     Статистическите изследвания сочат, че въпреки сравнително бързия темп на нарастване на броя на персоналните компютри на човек от населението в България и на домакинствата с достъп до Internet, по тези показатели нашата страна остава на едно от последните места в Европа. Достъпът до глобалната мрежа в много български градове е силно ограничен и затруднен, което логично лишава жителите им от информацията и услугите на Джобтайгър.

     Нормалното функциониране на трудовия пазар в страната и развитието на трудовите взаимоотношения в положителна посока изисква полагане на грижи за онези, които в бъдеще ще вземат участие в тези взаимоотношения – децата. Похвална е инициативата на Джобтайгър да се включи като партнъор по реализацията на ежегодната кампания за набиране на средства “SOS – Детски селища в България”, която е насочена към деца, останали без родителска подкрепа. Цялото общество, неразделна част от което е Джобтайгър, решава дали тези сирачета след време ще формират рисковите и престъпни контингенти в България или с помощта на всички нас ще се включат в българския пазар на труда като пълноценни млади специалисти, търсещи професионална реализация в родината си и в полза на родината си.

     Безспорно е значението на подпомагането на младите специалисти и тяхната професионална реализация, както и на децата и на бъдещите млади специалисти – студентите, които след време ще заемат мястото си на пазара на труда, но не бива да се пренебрегват и хората, поставени от живота и обществото в неравностойно положение. Към тази група хора, които биха могли да бъдат не по-малко полезни със своя труд, е насочена програмата на Джобтайгър за подпомагане на хора в неравностойно положение. Хората с увреждания, подложени повече или по-малко на дискриминация в българското общество, както и трайно безработните, имат възможността да се регистрират в електронния сайт www.jobtiger.bg като такива и с помощта на борсата да намерят подходяща за техните възможности и качества работа, чрез която в най-пълна степен да се интегрират в обществото и да допринесат за развитието му. Джобтайгър усъвършенства и разширява обхвата на своето начинание в тази посока, като организира разяснителна кампания, насочена към работодателите, които биха могли да наемат трайно безработни и  хора с увреждания. На вниманието на работодателите се излагат ползите и предимствата от наемането на такива хора. Освен безценната подкрепа за хората в неравностойно положение и ускоряването на тяхното приобщаване като пълноценни членове на обществото, наемането на инвалиди и развиването на бизнес в райони с трайна безработица се ползват с големи данъчни преференции и облекчения. Съгласно Закона за корпоративното подоходно облагане корпоративният данък на фирмите на предприемачите се преотстъпва частично или изцяло при поемане на подобни инициативи.

     Тъй като по думите на потребителите, ползвали се от съдействието на Джобтайгър, новаторството и активното развитие са запазената марка на фирмата (Силвия Каменарова, Country Human Resources, Officer, Citybank 

N. A. – Sofia Branch) обхватът и съдържанието на услугите, предлагани от сайта, биха могли да се разширят и усъвършенстват преди всичко в посока задоволяване на потребностите на младите специалисти, търсещи професионална реализация в родината си.

     Прекрасна идея е съвместното участие на Джобтайгър и работодателите от определени фирми в организирането на квалификационни програми за дипломирани млади специалисти в определени области с цел придобиване на допълнителни качества, в най-пълна степен съответстващи на изискванията на конкретния работодател за конкретна позиция във фирмата. По този начин Джобтайгър ще окаже незаменима помощ на младите специалисти, току-що напуснали университетите, за тяхната бърза адаптация към условията на трудовия пазар и трудовата им реализация. Безспорно, за популяризирането на инициативата би следвало да се разчита на обширните възможности на електронния сайт www.jobtiger.bg .

     Полезно за младите хора би било организирането от онлайн трудовата борса Джобтайгър на квалификационни курсове с подчертано практическа насоченост, без, разбира се, да се изключва ползата от теоретичните знания. Застъпването на симулационния метод би било много интересно и адекватно. Разиграването на примерни проблемни ситуации в трудовите взаимоотношения и разработването на примерни модели и схеми за излизане от тях с активното участие, творчество, находчивост и оригиналност на самите курсисти ще бъде нещо наистина различно за широката практика в България и освен безспорната полза за младите специалисти ще ни доближи до утвърдените модели в развитите страни.

     Посредничеството на Джобтайгър при установяването на контакт и въвличането в съвместни проекти и програми на български работодатели, университети и центрове за следдипломна квалификация в България би било силен стимул за икономическата активност сред младите хора в страната ни. Залагането на промени в учебния план за обучението на студентите в повечето български университети е жизнено необходимо, ако се мисли за бъдещата трудова реализация на завършилите образованието си студенти и за приложимостта на усвоените знания в практиката. Кой по-добре от Джобтайгър би могъл да организира тези отношения на сътрудничество за отразяване на практическите изисквания на работодателите в учебните програми на българските университети!

     Джобтайгър, разчитайки на популярността на електронния сайт, би могъл съвместно със студенти, стажанти и млади специалисти да организира кампании за привличане на подкрепата на правителството в лицето на различните министерства и агенции (каквато е досегашната традиция), за привличане на вниманието на цялата общественост с цел оказване на помощ на младите хора в България, недопускане на тяхното обезкуражаване и обезсърчаване и разширяване на възможностите за професионалната им реализация. Това е единственият начин висококвалифицираният човешки капитал на България да остане в България и да работи за България.

     В чисто практически аспект и в по-краткосрочен план онлайн трудовата борса Jobtiger би могла да организира онлайн чат между млади специалисти и работодатели, където да се гарантира бързият и ефективен контакт между търсещите и предлагащите работа.

     Не би било излишно и организирането на чат между студенти и млади специалисти и служители на Джобтайгър, в който младите хора в непринуден разговор да разкриват своите проблеми, да задават въпроси и получават отговори и полезни съвети.

     Бъдещето е нещо доста неясно и непредсказуемо. Въпреки плановете на хората и прогнозите на специалистите неочакваните промени и изненадите са нещо обичайно и неизбежно. Единствената възможност пред Джобтайгър да остане буквално “в крак с времето” е да не изневерява на новаторския си стил, на свежия си дух и на бързата си адаптивност към промените, доказателство за което е динамиката в развитието на онлайн трудовата борса досега. За да запази ролята и значението си на българския трудов пазар и занапред, Джобтайгър трябва да съумее да устои на темпото на промените и да се променя и усъвършенства паралелно със заобикалящата действителност.

Безотказната формула на бъдещия успех на Jobtiger обаче се състои не само в това да се развива рамо до рамо с времето, а да го изпревари поне с   една крачка, поне с един ход. Това, без съмнение, не е една от лесните задачи. Тя изисква от екипа и от всички служители и сътрудници на Джобтайгър доразвиване на усета към новото, приближаващото, различното, дори неизбежното. Необходима е способност за достатъчно вярно улавяне, разпознаване и тълкуване на сигналите, идващи от променящия се български пазар на труда, нужна е готовност във всяко едно отношение за бърза, уверена и адекватна реакция на предстоящите или вече настъпващи промени – различни изисквания от страна на работодателите, различна квалификационна степен и различни качества, предлагани от страна на търсещите работа.

     Необходими са гъвкавост и маневреност, без да се стига до крайности, при следване на основната линия, на своеобразния девиз, който идентифицира Джобтайгър и го разграничава от всички останали – съдействие за трудовата реализация на хората и помощ за работодателите, за да открият персонала, отговарящ в най-пълна степен на изискванията им.

     Разбира се, в българските условия (вкл. и на трудовия пазар) промените са в известна степен предсказуеми, защото България върви по пътя и се стреми да следва примера на развитите страни, да възприема без колебание техните постижения и да избягва допуснатите от тях грешки. Ясно е обаче, че условията в различните страни са различни, хората са различни, жизненият стандарт е различен, изискванията на работодателите са различни, различни са и качествата, които търсещите работа могат да предложат.

     За да не изостава електронната страница нито за миг от динамиката на развитието и за да придобива все по-значимо място на българския пазар на труда и в обществото като цяло, екипът на Джобтайгър трябва непрестанно да се грижи за поддържането и обновяването на сайта в съотвтствие с последните постижения в областта на информационните технологии и web-дизайна. Проявата на находчивост, творчество и оригиналност както при чисто визуалното оформление на сайта, така и при начина на поднасяне на информацията и на представяне на услугите на онлайн трудовата борса гарантират бързия темп на бъдещото й развитие.

     От особено голямо значение е начинът, по който Jobtiger се вписва в конкретната обстановка на българския трудов пазар и заявява присъствието си на този пазар и в страната като цяло. Индикатор за това е не само адекватността на реакциите на онлайн борсата на сигналите на пазара на труда, но и участието й при организирането, популяризирането и осъществяването на различни програми и проекти съвместно с българското правителство и неправителствени организации. Без съмнение, изключително важно е и за в бъдеще, както досега, Джобтайгър да продължи да поддържа и развива отношенията си на успешно и ползотворно сътрудничество с Министерството на икономиката, Министерството на труда и социалната политика, Агенцията за българите в чужбина, Агенцията по заетосттта и много други организации.

     Включването на Джобтайгър като активен участник при разработването и провеждането на проекти в областта с чуждестранно участие би поставило началото на дълготрайни и изгодни взаимоотношения между България и редица други страни и би засилило и ускорило процесите както на икономическо, така и на политическо сътрудничество и интеграция между тях. Така дейността на фирмата и нейните партнъори и сътрудници ще се превърне в един от пътищата, водещи България към така желаното пълно и окончателно интегриране в Европа и осигуряващи й достойното място в съвременния свят, което заслужава.

